Program obnovy vozidlového  parku pre organizácie vykonávajúce pravidelnú autobusovú dopravu

	Program  schvaľuje vláda Slovenskej republiky za účelom podpory  pri obnove vozidlového  parku pre organizácie vykonávajúce pravidelnú autobusovú dopravu, ktorá sa realizuje nákupom nových vozidiel z domácej produkcie, ako aj zo zahraničia.

Zásady poskytovania štátnej pomoci:

Príjemca podpory
	Príjemcom podpory sú subjekty vykonávajúce pravidelnú prímestskú a mestskú dopravu obyvateľstva.

Forma podpory
	Formou podpory je príspevok na zníženie úrokového zaťaženia strednodobého investičného úveru poskytnutého  Poštovou bankou, a.s..
	Úver               - maximálna výška 25 mil. Sk
                                   - splatnosť úveru do 3 rokov 
- úroková sadzba do 24 % p. a.
- úrokové obdobie mesačné
- splátky istiny úveru polročne s možnosťou odkladu prvej splátky do   
   6 mesiacov od čerpania
-  ručenie úveru zodpovedajúcimi zabezpečovacími prostriedkami
			- 70 % nakupovaným autobusom
                                   - 80 % štandartným spôsobom
a) Príspevok   - maximálne do výšky  35 % úrokových nákladov, vyplácaný
                             po dodaní autobusov, v absolútnej výške maximálne 5 mil. Sk.
 
b) Príspevok  /dotácia/ - na jeden autobus  maximálne do výšky 50 % z ceny 
                            obstarania autobusu ( v zmysle zákona č. 231/1999 Z. z. o štátnej 
                            pomoci v znení zákona č. 434/2001 Z. z.,  ktorým sa mení a dopĺňa 
                            zákon č. 231/1999 Z. z.  o štátnej   pomoci).

Podmienky poskytnutia podpory

Úver  a príspevok je možno poskytnúť za nasledovných podmienok:
	Predložený podnikateľský zámer musí byť založený na reálnych predpokladoch tvorby zdrojov zabezpečujúcich návratnosť úveru.
	Úverujúca banka požaduje zabezpečenie poskytnutého úveru zodpovedajúcimi zabezpečovacími prostriedkami.
	Úver bude použitý  na nákup nových autobusov domácej a zahraničnej výroby  určených pre mestskú a prímestskú hromadnú  verejnú dopravu. Príjemca podpory je povinný prevádzkovať  autobusy nakúpené z úverových prostriedkov  v pravidelnej prímestskej, resp.  mestskej hromadnej doprave minimálne 3 roky.
	V prípade porušenia uvedenej  podmienky je príjemca podpory povinný vrátiť poskytnutý príspevok.

Postup pri podaní  žiadosti.

	Žiadosť o poskytnutie úveru a príspevku z tohoto programu predloží podnik, vykonávajúci hromadnú pravidelnú prímestskú a mestskú  autobusovú dopravu obyvateľstva, v pobočkách Poštovej banky, a.s.  Formuláre sú k dispozícii v uvedenej  úverujúcej banke.
	Po komplexnom  vyhodnotení podnikateľského zámeru, posúdení bonity podnikateľa a kvantifikácii rizík, rozhodne úverujúca banka  o poskytnutí  resp. neposkytnutí úveru.
	Po kladnom zhodnotení žiadosti o poskytnutie  úveru postúpi úverujúca banka  žiadosť o príspevok a príslušné doklady, spolu s rozhodnutím o poskytnutí úveru, Slovenskej záručnej a rozvojovej banke, š. p. ú. (ďalej SZRB) za účelom ďalšieho konania.
SZRB zabezpečí spracovanie  návrhu o poskytnutie príspevku a predloží ho na rozhodnutie  Komisie pre poskytnutie  príspevkov (ďalej  komisia).
Komisia zložená zo zástupcov MDPT SR,  Poštovej banky a SZRB š. p. ú.  posúdi predložený projekt z hľadiska  plnenia  kritérií Programu, spracovaných MDPT SR a  rozhodne o poskytnutí, resp. neposkytnutí príspevku. O rozhodnutí  komisie informuje  SZRB písomne žiadateľa. V prípade rozhodnutia  uzatvorí  SZRB s príjemcom podpory  zmluvu o poskytnutí nenávratného  finančného príspevku a v prípade záporného  rozhodnutia oznámi jeho dôvod. V prípade poskytnutia príspevku úverujúca banka uzatvorí s príjemcom  podpory  úverovú zmluvu.
Po splnení podmienok stanovených v zmluve  o poskytnutí nenávratného finančného príspevku SZRB bude poukazovať finančný príspevok  na úhradu úrokov z predmetného úveru na účet  príjemcu podpory.
Podmienkou vyplatenia finančného príspevku je preukázanie účelového  použitia finančných prostriedkov na nákup nových vozidiel.
SZRB nevyplatí finančný príspevok,  ak nebudú predložené doklady o účelovosti čerpania úveru, resp. má právo krátiť požadovaný finančný príspevok  o sumu nespĺňajúcu podmienky programu. SZRB má právo požadovať vrátenie  finančného príspevku, ak  príjemca podpory použil poskytnutý úver v rozpore  s jeho určením, alebo ak neumožní potrebnú kontrolu  MDPT SR a SZRB.

Kontrola

	Vyhlasovateľ a vykonávatelia  sú oprávnení v čase posudzovania  a vybavovania  žiadosti o podporu požadovať od žiadateľa informácie súvisiace  s podporovaným zámerom. Podnikateľ umožní povereným pracovníkom vykonať verifikáciu vykázanej skutočnosti, výkazov,  bankových výpisov a ďalších  dokladov a umožniť kontrolu  realizácie podporného zámeru.
	Na poskytnutie podpory z „Programu obnovy vozidlového parku pre organizácie vykonávajúce pravidelnú autobusovú  dopravu“ nie je právny nárok.

	Program  nadobúda platnosť dňom schválenia vo vláde SR.	

Predmet a účel štátnej pomoci:

Priama forma  štátnej  pomoci  organizáciám  vykonávajúcim  pravidelnú  autobusovú 
dopravu  formou  nenávratného  finančného  príspevku  na kúpu autobusov v súlade so 
zákonom 231/1999 Z. z. o štátnej pomoci v znení zákona  č. 434/2001 Z. z., ktorým sa 
mení a  dopĺňa zákon č. 231/1999 Z. z. o štátnej pomoci.

Vyhlasovateľ a poskytovateľ  štátnej pomoci:

Ministerstvo dopravy, pôšt a telekomunikácií  SR
Námestie slobody 6
810 05 Bratislava 15

	Vykonávateľ  štátnej pomoci:

Slovenská záručná a rozvojová banka š. p. ú.
Štefánikova 27
P.O. BOX. 154
814 99 Bratislava
            
Poštová banka, a.s. 
Gorkého 3
P. O. BOX 149
           814 99  Bratislava
            
Výška štátnej pomoci pre rok 2002:

Uznesením vlády SR č. 536 z 13.6.2001 vláda SR schválila použiť zostatok  vo výške 
16 151 tis. Sk  na dotáciu  pre vybrané podniky Slovenskej autobusovej dopravy      
formou  dotácie  /príspevku/  na nákup autobusov pre prímestskú dopravu v súlade so 
zákonom  č. 263/1999 z. z. o verejnom obstarávaní a o zmene a doplnení niektorých 
zákonov v znení  zákona č. 557/2001 Z. z. 

Doba trvania programu: 

do 31.12.2002

	Spôsob vyhlásenia programu štátnej pomoci:

	MDPT SR po schválení vo vláde SR zverejní Program obnovy vozidlového parku jeho 
aktualizované znenie v Obchodnom  vestníku a v Prepravnom a tarifnom vestníku.